SET ปิดเช้าบวก 7 จุด ขานรับคลายล็อกดาวน์-น้ำมันฟื้น
SET ปิดเช้าบวก 7 จุด ขานรับคลายล็อกดาวน์-น้ำมันฟื้น โดยดัชนีช่วงเช้าปิดที่ระดับ 1,282.38 จุด เพิ่มขึ้น 7.39 จุด หรือ 0.58% มูลค่าการซื้อขาย 2.59 หมื่นล้านบาท
29 เม.ย. 2563

ผู้สื่อข่าวรายงานว่า ดัชนีช่วงเช้าปิดที่ระดับ 1,282.38 จุด เพิ่มขึ้น 7.39 จุด หรือ 0.58% มูลค่าการซื้อขาย 2.59 หมื่นล้านบาท 
10 หุ้นดันดัชนีเช้านี้

ด้าน นายวิจิตร อารยะพิศิษฐ ผู้อำนวยการฝ่ายวิจัยหลักทรัพย์ บล.เมย์แบงก์ กิมเอ็ง (ประเทศไทย) เปิดเผยว่า ตลาดหุ้นไทยเช้านี้ปรับตัวขึ้นในทิศทางเดียวกับตลาดหุ้นในภูมิภาคเอเชียที่ต่างเคลื่อนไหวในแดนบวกกันเฉลี่ย 0.6% เช่นเดียวกับดาวโจนส์ฟิวเจอร์สที่ปรับขึ้น แม้แต่ราคาน้ำมันฟิวเจอร์สก็รีบาวด์ขึ้นด้วย แต่ก็ยังมองว่าราคาน้ำมันคงจะยังไปไหนได้ไม่ไกล เพราะ Demand ยังไม่ดี และถังเก็บน้ำมันในสหรัฐฯก็เริ่มเต็มด้วย แต่หลายตลาดต่างประเทศต่างปรับตัวขึ้นขานรับการคลายล็อกดาวน์ทั้งในสหรัฐฯ และยุโรป รวมถึงไทยด้วย ทำให้ภาพรวมเศรษฐกิจอาจกลับมาฟื้นตัวได้บางส่วน
สำหรับตลาดบ้านเราการปรับตัวขึ้นคงจะจำกัดหลังไม่ผ่านแนวต้านสำคัญที่ 1,285 จุดที่แข็งพอควร แม้ตลาดฯยังได้แรงหนุนจากมาตรการกระตุ้นเศรษฐกิจ และการคลายล็อกดาวน์ แต่ในแง่ Valuation ตลาดบ้านเราเทรด P/E ที่ไม่ถูกแล้ว ดังนั้นเมื่อมีจังหวะก็จะลดน้ำหนักบ้าง ทำให้ตลาดมีโอกาสที่จะปรับฐานได้เล็กน้อย
ทั้งนี้ แม้กลุ่มโรงกลั่น และกลุ่มปิโตรเคมี คาดว่าจะมีผลประกอบการในไตรมาส 1/63 ขาดทุนสูง แต่หุ้นในกลุ่มพลังงานก็พยายามที่จะช่วยพยุงตลาด พร้อมให้ติดตามรายละเอียดการคลายล็อกดาวน์ และการประกาศผลประกอบการงวดไตรมาส 1/63 ของ SCC ส่วนต่างประเทศคืนนี้ให้ติดตามตัวเลขผลิตภัณฑ์มวลรวมภายในประเทศ (GDP) งวดไตรมาส 1/63 ของสหรัฐฯ ซึ่งตลาดคาดว่าจะติดลบ 4% QoQ และติดตามสต็อกน้ำมันดิบของสหรัฐฯ รวมถึงผลการประชุมคณะกรรมการกำหนดนโยบายการเงิน ของธนาคารกลางสหรัฐ (FOMC) ด้วย
สำหรับแนวโน้มการลงทุนในช่วงบ่ายนี้ นายวิจิตร กล่าวว่า ตลาดฯคงจะแกว่งไซด์เวย์ แต่อาจแผ่วลงบ้าง ซึ่งตลาดในยุโรปที่เทรดบ่ายนี้ก็คาดว่าจะบวกได้เหมือนกัน โดยให้แนวรับ 1,270 จุด ส่วนแนวต้าน 1,285 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ ได้แก่
CPALL   มูลค่าการซื้อขาย  1,381.66 ล้านบาท  ปิดที่   68.75 บาท ราคาไม่เปลี่ยนแปลง
PTT     มูลค่าการซื้อขาย  1,292.25 ล้านบาท  ปิดที่   34.00 บาท เพิ่มขึ้น  0.50 บาท
BAM     มูลค่าการซื้อขาย    981.50 ล้านบาท  ปิดที่   23.60 บาท เพิ่มขึ้น  0.20 บาท
GULF    มูลค่าการซื้อขาย    917.98 ล้านบาท  ปิดที่   39.50 บาท ราคาไม่เปลี่ยนแปลง
RATCH   มูลค่าการซื้อขาย    862.67 ล้านบาท  ปิดที่   65.75 บาท ลดลง   2.75 บาท